text: Grøn Koncert indtager vestkysten
  27 juli 2017 kl. 09.27
  Efter en kort pause rykker Grøn Koncert-karavanen til Esbjerg torsdag.
  Grøn Koncert-rækken begyndte for en uge siden i København. Derefter gik turen videre til Kolding fredag den 21. juli. Her besøgte 15.500 glade gæster boldbanerne i Seest.
  Torsdag får Esbjerg så besøg af Grøn Koncert. Sidste år besøgte 14.000 musikglade fans koncertpladsen, så der er udsigt til massivt fremmøde på vestkysten.
  De tusindvis af forventningsfulde tilskuere kan opleve Rasmus Seebach, L.O.C., Christopher, Scarlet Pleasure, Sivas // Ukendt Kunster og The Minds of 99 på P3 scenen og Grøn Scene.
  På den nye Fra grøn til GRØN scene spiller Kongsted, Node og tre unge, fremadstormende artister, der er valgt af publikum: Skinz, BRO og Jeppe Loftager.
  I år er det 35. gang, at den grønne karavane kører rundt til landets byer og støtter Muskelsvindfonden gennem musikken og salget af kolde øl.
  Læs mere om koncerterne, der slutter på søndag i København, på Grøn Koncerts hjemmeside.
  